በሶማሌ ክልል ኢሳ ጎሳና በአፋር ክልል መካከል የነበረውን አለመግባባት ለመፍታት የሚያስችል የእርቅ ስምምነት ተፈረመ
– በሶማሌ ክልል ኢሳ ጎሳና በአፋር ክልል መካከል ለዘመናት የቆየውን አለመግባባት ለመፍታት የሚያስችል የእርቅ ስምምነት ትላንት ማምሻውን ተፈርሟል።በአፋር ክልል አዋሽ ሰባት ከተማ በተካሄደው ስነ ስርአት ምክትል ጠቅላይ ሚኒስትር ደመቀ መኮንንና የፌዴራል ጉዳዮች ሚኒስትር ዶክተር ሽፈራው ተክለ ማርያምን ጨምሮ የሁለቱ ክልሎች ርእሰ መስተዳድሮችና ሌሎች ባለድርኛ አካላት ተገኝተዋል።ስምምነቱ በአካባቢው ርቆ የቆየውን ልማት ከማምጣት ባለፈ ዘላቂ ሰላምንም የሚያሰፍን ነው ብለዋል የፌዴራል ጉዳዮች ሚኒስትሩ ዶክተር ሽፈራው ተክለማሪያም።አቶ ሽፈራው ለፋና ብሮድካስቲንግ ኮርፖሬት ዜና መፅሄት እንደተናገሩት በፊርማ ስነስርዓቱ ላይ የገዳማይቱ፣ ጉንዱፋና አደይቱ በተባሉ ቀበሌዎች ዘላቂ ሰላም የማረጋገጥ ስራ ተሰርቷል።በስምምነቱ መሰረትም በሶማሌ ክልል ኢሳ ማህበረሰብ ይኖሩ የነበሩ ሶስቱ ቀበሌዎች በአፋር ክልል ስር የሚካለሉ ይሆናሉ።ይህም የተደረገው አካባቢው በአፋር ክልል ስር እንደነበር ቀድሞም የሚታወቅ ሰለሆነ ነው ብለዋል።በስምምነቱ መሰረት ገዳማይቱ ቀበሌ በአሚባራ ቀበሌ ስር፣ ጉንዱፋ ቀበሌ በገዋኔ ወረዳ ስር እንዲሁም የአደይቱ ቀበሌ በሚሌ ወረዳ ስር የሚተዳደሩ ይሆናል።ስምምነቱን የሁለቱም ክልል ርዕሰ መስተዳደሮች አቶ እስማኤል አሊሴሮ እና አቶ አብዲ መሀመድ የተፈራረሙ ሲሆን፥ የፌደራል መንግስትን በመወከል ደግሞ የፌደራል ጉዳዮች ሚኒስትሩ ዶክተር ሺፈራው ተክለማሪያም ፈርመዋል።የአፋር ክልል ለሶስቱ ቀበሌዎች ሁሉንም ህገመንግስታዊ መብቶች ማለትም ራሳቸውን በራሳቸው የማስተዳደር፣ በቋንቋቸው የመናገርና የመማር እንዲሁም በራሳቸው የመዳኘት መብት እንደሚያረጋግጥላቸው በስምምነቱ ተደንግጓል።በተጨማሪም አካባቢው በግጭት ምክንያት ከልማት ወደ ኋላ የቀረ በመሆኑ በክልሉ መንግስትና በፌደራል መንግስት ልዩ ማዕቀፍ ተቀርፆ ተጠቃሚ የሚሆኑበት ሁኔታም በስምምነቱ ተካቷል።በሌላ በኩል ክልሎቹ ወደሚጎራበቱባቸው ወረዳዎች የሚካለሉ መሆናቸው እንደተጠበቀ ሆኖ በሶማሌ ክልል መንግስት በኩል ያለውን ድንበር በተመለከተ የፌደራል ጉዳዮች ሚኒስቴር በበላይነት የሚመራውና የሁለቱን ክልል መንግስታትን ያካተተ ኮሚቴ እንደሚቋቋም ተገልጿል።በኦሮሚያ በኩል ያለውን ድንበርን ለማካለል የሚሰራው ስራ በሶስት ወራት ውስጥ የሚጠናቀቅ መሆኑን ዶክተር ሽፈራው ተናግረዋል።የክልሎቹ መንግስት እና የፌደራል መንግስት ስምምነቱን ተግባራዊ ለማድረግ እንደሚንቀሳቀሱም ገልጸዋል።ይህ ስምምነት ታሪካዊ መሆኑን የተናገሩት ዶክተር ሽፈራው ግጭቱ ከመቶ አመት በላይ የቆየ በመሆኑና በዚህ መልኩ በመጠናቀቁ የእንኳን ደስ አላችሁ መልዕክት አስተላልፈዋል።(ኤፍ.ቢ.ሲ)